SK Úradný vestník Európskej únie C 420/1

STANOVISKO KOMISIE

z 30. októbra 2014

k plánu ukladania rádioaktívneho odpadu pochádzajúceho z čistenia a čiastočnej demontáže továrne na výrobu MOX paliva v meste Sellafield v Spojenom kráľovstve, ako aj z čiastočného presunu do jej medziskladu

(Iba anglické znenie je autentické)

2014/C 420/01

Posúdenie uvedené ďalej sa vykonáva podľa ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

Európskej komisii boli 17. decembra 2013 od vlády Spojeného kráľovstva v súlade s článkom 37 Zmluvy o Euratome doručené všeobecné údaje týkajúce sa plánu ukladania rádioaktívneho odpadu pochádzajúceho z továrne na výrobu MOX paliva v meste Sellafield.

Na základe týchto údajov a ďalších informácií, o ktoré Komisia požiadala 17. januára 2014 a ktoré orgány Spojeného kráľovstva poskytli 25. júna 2014, a po porade so skupinou odborníkov Komisia vypracovala toto stanovisko:

1. Vzdialenosť lokality od hranice s najbližším členským štátom, v tomto prípade s Írskom, je 180 km.

2. Za bežných prevádzkových podmienok je nepravdepodobné, že by pri vypúšťaní plynných a kvapalných rádioaktívnych látok došlo k expozícii obyvateľstva v inom členskom štáte, ktorá by bola zo zdravotného hľadiska významná.

3. Pevný rádioaktívny odpad sa bude dočasne skladovať na mieste pred jeho prepravou do povolených zariadení na ukladanie odpadu v Spojenom kráľovstve.

4. Nerádioaktívny pevný odpad a zvyškové materiály, ktoré neprekračujú uvoľňovacie úrovne, budú oslobodené od regulačnej kontroly a budú sa zneškodňovať ako bežný odpad alebo recyklovať či opätovne používať. Uskutoční sa to v súlade s kritériami stanovenými v základných bezpečnostných normách (smernica 96/29/Euratom).

5. V prípade neplánovaného uvoľnenia rádioaktívnych látok, ktoré môže nastať po haváriách typu a rozsahu, ktoré sú uvedené vo všeobecných údajoch, by dávky, ktorých účinkom by pravdepodobne bolo vystavené obyvateľstvo v inom členskom štáte, neboli zo zdravotného hľadiska významné.

Na záver sa Komisia domnieva, že vykonávanie plánu ukladania rádioaktívneho odpadu v akejkoľvek podobe pochádzajúceho z čistenia a čiastočnej demontáže továrne na výrobu MOX paliva v meste Sellafield v Spojenom kráľovstve, ako aj z čiastočného presunu do jej medziskladu by pri bežnej prevádzke ani v prípade havárií takého typu a rozsahu, ktoré sú uvedené vo všeobecných údajoch, nemalo spôsobiť rádioaktívnu kontamináciu vody, pôdy ani ovzdušia iného členského štátu, ktorá by bola zo zdravotného hľadiska významná.

V Bruseli 30. októbra 2014 Za Komisiu Günther OETTINGER podpredseda

(1) Napríklad podľa Zmluvy o fungovaní Európskej únie by sa mali podrobnejšie posúdiť environmentálne aspekty. Komisia by chcela orientačne poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, smernice 2001/42/ES o posudzovaní účinkov určitých plánov a programov na životné prostredie, ako aj na smernicu 92/43/EHS o ochrane prirodzených biotopov a voľne žijúcich živočíchov a rastlín a smernicu 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.